Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo financií Slovenskej republiky 

2.	Názov zmluvy: Protokol o zmene Dohody o zriadení a činnosti Medzinárodnej banky hospodárskej spolupráce z 22. októbra 1963 (v znení Protokolov z 18. decembra 1970,  23. novembra 1977 a 18. decembra 1990)  a Štatútu  Medzinárodnej  banky hospodárskej spolupráce (v znení Protokolov z 18. decembra 1970,  23. novembra 1977 a 18. decembra 1990) ( ďalej len „Protokol“) 

3.	Účel a predmet zmluvy a jeho úprava v právnom poriadku Slovenskej republiky:
V súlade s vystúpením Maďarskej republiky a Kubánskej republiky z Medzinárodnej banky hospodárskej spolupráce je potrebné upraviť podiel členských krajín na základnom kapitáli ako aj na splatenej časti základného kapitálu banky. 

Slovenská republika je členom MBHS od roku 1964 v rámci Československej socialistickej republiky. Po rozdelení Českej a Slovenskej Federatívnej republiky členstvo Slovenskej republiky vzniklo v dôsledku sukcesie do medzinárodných dohôd uzavretých bývalým Československom a rozdelením jeho podielu medzi Českú republiku a Slovenskú republiku v pomere 2:1. 

Protokol upravuje zmenu Dohody o zriadení a činnosti Medzinárodnej banky hospodárskej  spolupráce  (zmena  článku I a článku II). 

Podľa článku III Protokolu  tento Protokol podlieha ratifikácii a nadobudne platnosť dňom, kedy posledná zo zmluvných  strán odovzdá ratifikačnú listinu depozitárovi tohto Protokolu. 

Vzhľadom na skutočnosť, že zmeny sa dotýkajú činnosti Medzinárodnej banky hospodárskej spolupráce, ich predmet nie je upravený v právnom poriadku Slovenskej republiky. 

4.	Priama úprava práv alebo povinností fyzických osôb alebo právnických osôb:
Neobsahuje priamu úpravu práv a povinností fyzických alebo právnických osôb. 

5.	Úprava predmetu medzinárodnej zmluvy v práve Európskej únie:
Navrhované zmeny Dohody o zriadení a činnosti Medzinárodnej banky hospodárskej spolupráce sa týkajú zmeny podielových vkladov zmluvných strán do základného kapitálu banky. Navrhovaná zmena je v súlade so Zmluvou  o fungovaní Európskej únie a predstavuje zmluvu s tretími krajinami, ktoré môžu byť uzatvorené. 

Súlad medzinárodných zmlúv s právom EÚ: úplná zhoda. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky ide o medzinárodné zmluvy, z ktorých vzniká Slovenskej republike členstvo v medzinárodných organizáciách.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy Slovenskej republiky ide o medzinárodné zmluvy, na ktorých vykonanie nie je potrebný zákon.  

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť niektorých ustanovení medzinárodných zmlúv a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.

Prijatie návrhu Protokolu predstavuje zmenu medzinárodnej zmluvy prezidentskej povahy, ktorá si nevyžaduje zmenu vnútroštátnych právnych predpisov, netýka sa záväzkov v rámci iných zmlúv, ktorými je Slovenská republika viazaná a je v súlade s právom Európskej únie.